钦定古今图书集成/明伦汇编/官常典/第611卷 > 何并
## 钦定古今图书集成/明伦汇编/官常典/第611卷 > 何并

按《汉书》本传：“并字子廉。祖父以吏二千石自平舆徙
平陵，并为郡吏，至大司空掾事何武，武高其志节，举
能治剧，为长陵令，道不拾遗。初，卭成太后外家王氏
贵，而侍中王林卿通轻侠，倾京师。后坐法免，宾客愈
盛，归长陵上冢，因留饮连日。并恐其犯法，自造门上
谒，谓林卿曰：‘冢间单外，君宜以时归’。林卿曰：‘诺’。”先是
林卿杀婢婿埋冢舍，并具知之，以非己时。又见其新
免，故不发举，欲无令留界中而已。即且遣吏奉谒传
送。林卿素骄，惭于宾客，并度其为变，储兵马以待之。
林卿既去，北度泾桥，令骑奴还至寺门，拔刀剥其建
鼓，并自从吏兵追林卿。行数十里，林卿迫窘，迺令奴
冠其冠，被其襜褕，自代乘车，从童骑，身变服，从间径
驰去。会日暮，追及，收缚冠奴，奴曰：“我非侍中奴耳！”并
心自知已失林卿，迺曰：“王君困，自称奴，得脱死邪？”叱
吏断头，持还县所，剥鼓置都亭下，署曰：“故侍中王林
卿。坐杀人，埋冢舍，使奴剥寺门鼓。”吏民惊骇，林卿因
亡命。众庶讙哗，以为实死。成帝太后以卭成太后爱
林卿故，闻之，涕泣为言哀帝。哀帝问状而善之。迁并
陇西太守，徙颍川太守，代陵阳严诩。诩本以孝行为
官，谓掾史为师友，有过辄闭阁自责，终不大言。郡中
乱，王莽遣使征诩，官属数百人为设祖道，诩据地哭。
掾史曰：“明府吉征，不宜若此。”诩曰：“吾哀颍川士，身岂
有忧哉？我以柔弱征，必选刚猛代。代到，将有僵仆者，
故相吊耳。”诩至，拜为美俗使者。是时颍川锺元为尚

髡钳。并曰：“罪在弟，身与君律，不在于太守。”元惧，驰遣
人呼弟。阳翟轻侠赵季、李款多畜宾客，以气力渔食
闾里，至奸人妇女，持吏长短，从横郡中，闻并且至，皆
亡去。并下车求勇猛晓文法吏且十人，使文吏治三
人狱，武吏往捕之，各有所部。敕曰：“三人非负太守，迺
负王法，不得不治。”锺威所犯多在敕前，驱使入函谷
关，勿令污民间；不入关，迺收之。赵李桀恶虽远去，当
得其头，以谢百姓。锺威负其兄止雒阳，吏格杀之，亦
得赵、李。它郡持头还，并皆县头，及其具狱于市。郡中
清静，表善好士，见纪颍川名次黄霸。性清廉，妻子不
至官舍。数年卒，疾病，召丞掾作《先令书》曰：“告子恢，吾
生素餐日久，死虽当得法，赙勿受。葬为小椁，亶容下
棺。”恢如父言。王莽擢恢为关都尉。建武中，以并孙为
郎。